ทาร์เก็ตฟันด์1.5พันล.กำไรเข้าเป้า
ทาร์เก็ตฟันด์เฮโล! เข้าเป้า 3 กองทุน มูลค่า 1,500 ล้านบาท &#8220;ฟินันซ่า&#8221; มองหุ้นไทยไปต่อ ฟองสบู่ท่วมหุ้นเล็กพื้นฐานไม่ดี
11 ม.ค. 2556

ทาร์เก็ตฟันด์เฮโล! เข้าเป้า 3 กองทุน มูลค่า 1,500 ล้านบาท “ฟินันซ่า” มองหุ้นไทยไปต่อ ฟองสบู่ท่วมหุ้นเล็กพื้นฐานไม่ดี
นายสุรสีห์ จงไชโย ผู้ช่วยกรรมการผู้จัดการสายลงทุน บริษัทหลักทรัพย์จัดการกองทุน (บลจ.) ฟินันซ่า เปิดเผยว่า กองทุนเปิดฟินันซ่า สตาร์ ทริกเกอร์ 8% สร้างผลตอบแทนได้ตามเป้า 8% เมื่อวันที่ 4 ม.ค. 2556 หรือใน 23 วันทำการ นับจากวันจัดตั้งเมื่อวันที่ 28 พ.ย. 2555 
“กองทุนนี้เข้าเป้าเร็วตามที่คาด เพราะเราเลือกหุ้นถูกตัวและลงทุนได้ถูกจังหวะ โดยพอร์ตเน้นหุ้นที่อิงอุปสงค์ในประเทศ อาทิ กลุ่มอสังหาริมทรัพย์และวัสดุก่อสร้าง” นายสุรสีห์ กล่าว 
สำหรับมุมมองหุ้นไทยปีนี้ ยังได้รับอานิสงส์จากกระแสเงินทุนไหลเข้ามาลงทุนในภูมิภาคนี้ ส่งผลให้หุ้นไทยยังไปต่อ โดยประเมินดัชนีไว้ที่ประมาณ 1,471 จุด และอาจจะผันผวนบ้างในช่วงครึ่งปีแรก จากแรงขายทำกำไรเป็นระยะๆ 
“ตอนนี้พื้นฐานหุ้นไทยยังไม่น่ากลัวเท่ากับช่วงก่อนปี 2540 เพราะผลประกอบการบริษัทจดทะเบียนยังคงขยายตัวและได้รับผลบวกจากมาตรการลดภาษีนิติบุคคล การกระตุ้นเศรษฐกิจของรัฐบาล แม้บางคนจะกังวลว่าตลาดหุ้นไทยในขณะนี้เป็นฟองสบู่ แต่ปัจจัยพื้นฐานของหุ้นโดยรวมหลายตัวยังมีราคาที่สมเหตุสมผลต่อการลงทุนระยะยาวได้ ฟองสบู่ที่เกิดขึ้นอาจอยู่ในกลุ่มหุ้นขนาดเล็กที่มีปัจจัยพื้นฐานไม่ดีและมีการเก็งกำไรกันจนเกินมูลค่าพื้นฐาน” นายสุรสีห์ กล่าว
น.ส.ประภา ปูรณโชติ กรรมการผู้จัดการ บลจ.เอ็มเอฟซี เปิดเผยว่า บริษัทบริหารทาร์เก็ตฟันด์ที่ลงทุนในหุ้นไทยได้ตามเป้าหมาย 2 กองทุน โดยกองทุนเปิดเอ็มเอฟซี สปอท 55 (SPOT55) ได้ผลตอบแทน 10% และเข้าเงื่อนไขการเลิกกองทุน โดยใช้เวลาบริหารกองทุนเพียง 2 เดือนเศษ ซึ่งได้แบ่งจ่ายผลตอบแทนครั้งแรก 5% ไปเมื่อต้นเดือน ธ.ค. 2555 
ขณะที่กองทุนเปิดเอ็มเอฟซี สปอท 33 (SPOT33) เข้าเป้าหมายผลตอบแทนครั้งที่หนึ่ง 3% ภายในเวลาเดือนเศษ โดยกองทุนได้จ่ายผลตอบแทนคืนผู้ถือหน่วยลงทุนทั้งสองกองทุนไปเมื่อวันที่ 10 ม.ค. 2556
ทั้งนี้ ทั้ง 3 กองทุนที่ผลตอบแทนเข้าเป้า มีมูลค่ารวม 1,511 ล้านบาท
“ความสำเร็จของกองทุนมาจากกลยุทธ์การลงทุนในจังหวะที่เหมาะสมกับสภาพตลาด การบริหารกองทุนแบบเชิงรุก โดยลงทุนในหลักทรัพย์ที่มีปัจจัยพื้นฐานดีในตลาดหลักทรัพย์ไทยและมีปัจจัยสนับสนุนจากเศรษฐกิจไทยที่ยังคงแข็งแกร่งจากการลงทุนภาครัฐ และการบริโภคภายในที่ดี และกำไรของบริษัทจดทะเบียนที่คาดว่าขยายตัวโดดเด่นกว่าเมื่อเทียบกับภูมิภาคในปีนี้ คาดว่า GDP จะขยายตัวอยู่ที่ระดับ 4.55.0% และผลประกอบการของบริษัทจดทะเบียนในตลาดหลักทรัพย์ยังคงแข็งแกร่ง และจะสามารถเติบโตได้ 17% ซึ่งจะเป็นปัจจัยสนับสนุนให้กองทุนเปิด SPOT33 มีโอกาสเติบโตและเข้าเป้าหมายผลตอบแทนร้อยละ 3 ครั้งที่สองต่อไป
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน บลจ.ทิสโก้ เปิดเผยว่า กองทุนเปิด ทิสโก้ ไชน่า ทริกเกอร์ 8% # 6” ลงทุนในหุ้นจีน ได้รับกระแสตอบรับที่ดี โดย 4 วันมียอดซื้อเข้ามาจนเต็มมูลค่าโครงการ 1,000 ล้านบาท บริษัทจึงเปิดขายกองทุนเปิด ทิสโก้ ไชน่า ทริกเกอร์ 8% # 7 ตั้งแต่วันที่ 10-14 ม.ค. 2556 ลงทุนในหุ้นจีน
กองทุนนี้มีอายุโครงการประมาณ 8 เดือน หรือเลิกโครงการได้ก่อนหากผลตอบแทนถึง 8%